Document ID: 32006D0330

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Απριλίου 2006
για τροποποίηση της απόφασης 2005/432/ΕΚ για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ
[κοινοποιηθείσα υπό τον αριθμό Ε(2006) 1319]
(Κείμενο που παρουσιάζει ενδιαφέρον για τον ΕΟΧ)
(2006/330/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχείο γ),
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 εισαγωγική φράση, το άρθρο 8 σημείο 1 πρώτη παράγραφος, το άρθρο 8 παράγραφος 4, το άρθρο 9 παράγραφος 2 στοιχείο β) και το άρθρο 9 παράγραφος 4 στοιχεία β) και γ),
Εκτιμώντας τα ακόλουθα:
(1)
Με την απόφαση 79/542/ΕΟΚ του Συμβουλίου, της 21ης Δεκεμβρίου 1976, για την κατάρτιση καταλόγου τρίτων χωρών ή περιοχών τρίτων χωρών καθώς και για τον καθορισμό όρων όσον αφορά την υγεία των ζώων και τη δημόσια υγεία [και τα κτηνιατρικά πιστοποιητικά], για την εισαγωγή στην Κοινότητα ορισμένων ζώντων ζώων και του νωπού κρέατος αυτών (3) καθορίζονται οι όροι υγείας των ζώων για τις εισαγωγές στην Κοινότητα ζώντων ζώων, εξαιρουμένων των ιπποειδών, καθώς και νωπού κρέατος που προέρχεται από αυτά τα ζώα, αλλά εξαιρουμένων των παρασκευασμάτων κρέατος.
(2)
Με την απόφαση 2005/432/ΕΚ της Επιτροπής (4) θεσπίζονται κανόνες για την υγεία των ζώων και τη δημόσια υγεία επί των εισαγωγών στην Κοινότητα παρτίδων από ορισμένα προϊόντα με βάση το κρέας, συμπεριλαμβανομένων των καταλόγων των τρίτων χωρών και των περιοχών τρίτων χωρών από τις οποίες θα επιτρέπεται η εισαγωγή τέτοιων προϊόντων. Με την ίδια απόφαση καθορίζονται επίσης τα υποδείγματα πιστοποιητικών δημόσιας υγείας και υγείας των ζώων, καθώς και κανόνες για την επεξεργασία που απαιτείται για τα προϊόντα αυτά.
(3)
Είναι ανάγκη να εξασφαλιστεί ο ορθός συσχετισμός με τη διαίρεση, εάν υφίσταται, τρίτων χωρών σε περιοχές, και ιδίως της Βραζιλίας, της Ναμίμπια και της Νότιας Αφρικής, για τους σκοπούς της εισαγωγής νωπού κρέατος στην Κοινότητα, προκειμένου να εξασφαλιστεί ότι κανένα κρέας που χρησιμοποιείται σε προϊόντα με βάση το κρέας δεν προέρχεται από ζώα που βρίσκονται σε εγκαταστάσεις οι οποίες υπόκεινται σε περιορισμούς λόγω ασθένειας, να δοθούν διευκρινίσεις σχετικά με τη χρησιμοποίηση εντοσθίων σε ορισμένα προϊόντα με βάση το κρέας, και να διατυπωθούν με σαφήνεια οι απαιτήσεις για το κρέας πτερωτών θηραμάτων που χρησιμοποιείται σε προϊόντα με βάση το κρέας.
(4)
Η Σερβία και το Μαυροβούνιο είναι Δημοκρατίες, έκαστη με το δικό της τελωνειακό έδαφος, και σχηματίζουν μαζί μια ένωση κρατών. Επομένως πρέπει να περιληφθούν με χωριστές καταχωρίσεις στον κατάλογο τρίτων χωρών και περιοχών τρίτων χωρών από τις οποίες θα επιτρέπονται οι εισαγωγές προϊόντων με βάση το κρέας.
(5)
Συνεπώς, η απόφαση 2005/432/ΕΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/432/ΕΚ τροποποιείται ως εξής:
1)
Το άρθρο 4 αντικαθίσταται ως εξής:
«Άρθρο 4
Όροι σχετικά με την υγεία των ζώων που αφορούν την καταγωγή και την επεξεργασία των προϊόντων με βάση το κρέας
Με την επιφύλαξη της τήρησης των όρων σχετικά με την καταγωγή και την επεξεργασία των προϊόντων με βάση το κρέας, όπως αναφέρονται στο παράρτημα Ι σημεία 1 και 2, τα κράτη μέλη επιτρέπουν την εισαγωγή προϊόντων με βάση το κρέας με καταγωγή από τις ακόλουθες τρίτες χώρες ή περιοχές τρίτων χωρών:
α)
στην περίπτωση των προϊόντων με βάση το κρέας που δεν υποβάλλονται σε ειδική επεξεργασία όπως αναφέρεται στο σημείο 2 στοιχείο α) σημείο ii) του παραρτήματος I, από τις τρίτες χώρες που απαριθμούνται στο μέρος 2 του παραρτήματος II και από τις περιοχές τρίτων χωρών που απαριθμούνται στο μέρος 1 του ίδιου παραρτήματος·
β)
στην περίπτωση των προϊόντων με βάση το κρέας που υποβάλλονται σε ειδική επεξεργασία όπως αναφέρεται στο σημείο 2 στοιχείο α) σημείο ii) του παραρτήματος I, από τις τρίτες χώρες που απαριθμούνται στα μέρη 2 και 3 του παραρτήματος II και από τις περιοχές τρίτων χωρών που απαριθμούνται στο μέρος 1 του ίδιου παραρτήματος».
2)
Τα παραρτήματα I, II και III αντικαθίστανται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιουλίου 2006.
Ωστόσο, τα πιστοποιητικά υγείας των ζώων και τα πιστοποιητικά δημόσιας υγείας τα οποία εκδόθηκαν πριν από την ημερομηνία έναρξης της εφαρμογής της παρούσας απόφασης μπορούν να χρησιμοποιούνται έως την 1η Οκτωβρίου 2006.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 5 Απριλίου 2006.

Labels: 0
3
17
5